b'\n_START_ARTICLE_\nSambor Prei Kuk\n_START_SECTION_\nHist\xc3\xb2ria\n_START_PARAGRAPH_\nAquesta ciutat es va desenvolupar durant el regnat d\xe2\x80\x99Isanavarman I (616-635). En aquesta \xc3\xa8poca es van aixecar diverses construccions, clars precedents de l\'arquitectura khmer, que es manifestaria en tota la seva esplendor m\xc3\xa9s endavant, a Angkor._NEWLINE_La ciutat de Bhavapura (que portava aquest nom a causa del rei Bhavavarman I) \xc3\xa9s un precedent seu. S\'hauria de situar en el mateix indret, tot i que tamb\xc3\xa9 hi ha qui la fa a l\'actual Kompong Thom. La denominaci\xc3\xb3 d\'Isanapura, com en el cas anterior, est\xc3\xa0 relacionada amb Isanavarman I, el seu impulsor._NEWLINE_Despr\xc3\xa9s del regnat d\'Isanavarman I, el lloc cau en decad\xc3\xa8ncia i \xc3\xa9s abandonat. El regne de Chenla es va dividir en diversos estats enfrontats. En el 802 Jayavarman II (802-850) els va unificar, consagrant-se com a \xc3\xbanic sobir\xc3\xa0 i traslladant la cort a Angkor. Durant l\'imperi angkori\xc3\xa0 el lloc es va mantenir actiu, per\xc3\xb2 en el segle\xc2\xa0xv va caure en l\'aband\xc3\xb3 restant oblidat i enva\xc3\xaft pels boscos._NEWLINE_Es va descobrir a final del segle\xc2\xa0xix, els temples i edificis havien perdut el seu nom i fins i tot eren desconeguts pels habitants de la zona. Pels anys 1930 encara continuava abandonat, sense accessos._NEWLINE_El lloc va quedar for\xc3\xa7a malm\xc3\xa8s pels Khmers Rojos en la d\xc3\xa8cada dels 1970, i l\'afectaren molt greument els bombardeigs dels americans. M\xc3\xa9s endavant el conjunt va patir els efectes de l\'aband\xc3\xb3 i va ser v\xc3\xadctima del pillatge, amb excavacions clandestines que van fer desapar\xc3\xa8ixer molts elements decoratius. A finals del segle\xc2\xa0xx, el recinte arqueol\xc3\xb2gic fou condicionat i inventariat.\n_START_SECTION_\nRestes arqueol\xc3\xb2giques\n_START_PARAGRAPH_\nTot i que les construccions es distribueixen des de finals del segle VI, fins al segle\xc2\xa0ix, la majoria d\'edificis que encara es poden veure s\xc3\xb3n de l\'\xc3\xa8poca d\'Isanavarman I, \xc3\xa9s a dir de la primera meitat del segle VII._NEWLINE_El seu estat de conservaci\xc3\xb3 \xc3\xa9s divers, des de construccions pr\xc3\xa0cticament desaparegudes, fins a d\'altres que es conserven estructuralment en un relatiu bon estat, donada la seva antiguitat i els avatars que han acompanyat la seva hist\xc3\xb2ria. Altres estan completament envoltats per les arrels i soques dels arbres, que han anat creixent al damunt._NEWLINE_Pr\xc3\xa0cticament la totalitat d\'edificis s\xc3\xb3n de ma\xc3\xb3, amb elements esculpits en pedra (falses portes, columnes, llindes, etc.). Antigament eren recoberts d\'estuc, que ara s\'ha perdut. Uns elements caracter\xc3\xadstics s\xc3\xb3n els "palaus volants", uns relleus que representen la resid\xc3\xa8ncia celestial dels d\xc3\xa9us i que confereixen un car\xc3\xa0cter sagrat a l\'edifici._NEWLINE_Hom divideix el conjunt monumental en tres sectors principals (el Nord, Centre i Sud), a m\xc3\xa9s d\'altres elements dispersos.\n_START_SECTION_\nEl Grup del Nord\n_START_PARAGRAPH_\nEl Grup del Nord ("N"), o Prasat Sambor, consta d\'un santuari central envoltat d\'altres construccions, envoltades d\'una muralla doble. El santuari central (N1) \xc3\xa9s de planta quadrada, amb quatre portes orientades als punts cardinals. Els portals tenien una decoraci\xc3\xb3 exuberant, per\xc3\xb2 estan en mal estat de conservaci\xc3\xb3._NEWLINE_Hi ha altres construccions interessants, com el N7, octogonal, amb "palaus volants" als murs exteriors. Tamb\xc3\xa9 s\xc3\xb3n interessants els N8, N9, N10, N11 i N16 encara que la seva conservaci\xc3\xb3 no sigui la desitjable._NEWLINE_Un element diferenciat de la resta \xc3\xa9s l\'Ashram Moha Rusi (N17), potser el m\xc3\xa9s antic, del segle VI. Es tracta d\'una construcci\xc3\xb3 (un mandapa) de pedra, amb decoraci\xc3\xb3 mont acurada de personatges i motius florals._NEWLINE_El N18 est\xc3\xa0 totalment envoltat per les arrels de la vegetaci\xc3\xb3.\n_START_SECTION_\nGrup central\n_START_PARAGRAPH_\nEl Grup Central ("C"), o Prasat Tor tamb\xc3\xa9 est\xc3\xa0 envoltat per una doble muralla centrada per un gran santuari central (C1), de dimensions m\xc3\xa9s grans en relaci\xc3\xb3 amb els altres. De planta rectangular, amb la porta a llevant i tres falses portes. Amb elements de pedra esculpits i "palaus volants" als murs exteriors. T\xc3\xa9 uns lleons de pedra en les escales de l\'entrada._NEWLINE_Al seu voltant hi ha diverses construccions, per\xc3\xb2 estan molt malmeses. Tamb\xc3\xa9 t\xc3\xa9 un estany sagrat rectangular, el Srah Srang.\n_START_SECTION_\nGrup del sud\n_START_PARAGRAPH_\nEl Grup del sud ("S"), o Prasat Neak Pean, dedicat a Xiva est\xc3\xa0 envoltat d\'una doble muralla, la interior amb quatre portals. La muralla est\xc3\xa0 en molt mal estat, per\xc3\xb2 en algun sector encara es pot veure la seva decoraci\xc3\xb3 amb medallons circulars._NEWLINE_T\xc3\xa9 un santuari principal (S1), de planta rectangular, amb una porta encarada a llevant i altres tres falses portes. Es conserva relativament en bon estat. Els murs exteriors tenen relleus efectuats amb els mateixos maons que representen els caracter\xc3\xadstics "palaus volants", similars als que hi ha en altres edificis. Tamb\xc3\xa9 t\xc3\xa9 elements esculpits en pedra, llindes, i alguna columna dels portals que encara ha perdurat._NEWLINE_Davant seu hi ha el santuari S2, amb dues portes, d\'orient a occident i amb una important particularitat: el seu interior \xc3\xa9s ocupat, gaireb\xc3\xa9 enterament, per un mandapa de pedra, amb una fina decoraci\xc3\xb3 escult\xc3\xb2rica._NEWLINE_Les portes de la muralla, molt deteriorades, s\xc3\xb3n conegudes com a S3, S4, S5 i S6._NEWLINE_Al voltant del santuari principal hi ha altres cinc m\xc3\xa9s petits, de planta octogonal (S7 a S11) amb decoraci\xc3\xb3 similar al primer._NEWLINE_A l\'exterior del recinte encara hi ha m\xc3\xa9s construccions, per\xc3\xb2 en molt mal estat de conservaci\xc3\xb3.'